Amcu sal herbesin oor staking by SibanyeAmcu-president Joseph Mathunjwa (Foto: Simphiwe Mbokazi/African News Agency/ANA) Die Association of Mineworkers and Construction Union (Amcu) sal Vrydag nog ŉ massavergadering hou oor kwessies wat nog onder bespreking is tydens die voortgesette staking by Sibanye-Stillwater se goudmynbedrywighede. Dit is die tweede vergadering van die vakbond by Sibanye in een week. Amcu het Maandag onderneem om nie terug te tree nie en gesê die vier maande lange staking sal voortduur totdat daar aan hul eise voldoen word. Minstens 15 000 Amcu-lede het op 21 November by Driefontein, Kloof en Beatrix begin staak. Hulle eis hoër lone ná die maatskappy ŉ loonooreenkoms met drie ander vakbonde onderteken het. Amcu eis ŉ jaarlikse verhoging van R1 000 oor die volgende drie jaar, terwyl die National Union of Mineworkers, Solidariteit en UASA ŉ jaarlikse verhoging van R750 oor die volgende drie jaar aanvaar het. Joseph Mathunjwa, president van Amcu, en die vakbond se nasionale leierskap sal Vrydag weer met lede van die vakbond vergader by Masizakhele-stadion in Driefontein. Hulle sal die werknemers op hoogte bring van die voortgesette onderhandelings met die werkgewer. Mathunjwa het gesê die pad na ekonomiese vryheid is nie maklik nie, en die besluit om te staak word nie ligtelik opgeneem nie. “Ons doel was nog altyd om vir ons lede te baklei om ŉ behoorlike salaris te verdien. Daar was al talle pogings om die staking tot ŉ einde te bring, insluitend Sibanye-Stillwater wat met die regering saamgesweer het in ŉ onheilige verbintenis.” Hy het gesê die staking is ŉ gesamentlike besluit deur alle vakbondlede en dit is dus belangrik dat, watter besluit ook al geneem het oor die staking, saam geneem word deur die lede.